लफाफा खोह्लने कोला पैह्ले उ’न्ने उसदे पर पता लिखने आह्ले दे दस्तखत पन्छानने दी कोशश कीती। अज्ज मते चिरें चिट्ठी उंदै घर आई ही। उसी मद्रास च डाक्टरी पढ़दे अपने जागतै दी चिट्ठी दी निहालप ही ते कन्ने गै अपने दूए जागतै दी चिट्ठी दी जेह्ड़ा दिल्ली यूनिवरसिटी च एम.ए. दी पढ़ाई करा दा हा। पर लफाफे दी लिखत उंदे दौनें चा कुसै दे बी दस्तखत कन्ने नेईं ही मिलदी। उ’न्नै अंदाजा लाने दी कोशिश कीती। एह् चिट्ठी कोह्दी होई सकदी ऐ? मता सोचने पर बी ओह् दस्सी नेईं सकेआ जे इसी लिखने आह्ला कु’न ऐ। पर फ्ही बी उसी एह् दस्तखत किश पन्छाने-पन्छाने दा लग्गा। हून उसदे कोला नेई बलगोआ ते उ’न्नै लफाफै दा मूंह् खोह्ली ओड़ेआ।